המוסד לביטוח לאומי מפעיל, בשיתוף עם משרד העבודה והרווחה, משרד הבריאות וקופות החולים, את חוק ביטוח סיעוד.
על-פי החוק ניתנת גמלת סיעוד לזקנים- גברים בני 65 ומעלה ונשים בנות 60 ומעלה, שגרים בבית, וזקוקים לעזרת אדם אחר בפעולות היום-יום (להתלבש, להתרחץ, לאכול, להתהלך, בבית וכיו''ב), וכן לזקנים הזקוקים להשגחה בבית למען בטיחותם ובטיחותם ובטיחות הסובבים אותם.
גמלת סיעוד היא גמלת שירותים. לזכאי לגמלת סיעוד יינתנו שירותי סיעוד לסייע לו בפעולות היום-יום ובניהול משק הבית.
תושב ישראל בן 65 ומעלה ותושבת ישראלית בת 60 ומעלה, שתלויים בעזרת הזולת בפעולות היום-יום או נזקקים להשגחה.
גיל- כאמור למעלה.
מגורים בקהילה – לא במוסד.
מבחן הכנסות – הזכות לגמלה ושיעור הגמלה מותנים במבחן הכנסות.
המבוטח אינו מקבל קצבה לשירותים מיוחדים (קצבה מיוחדת לנכה עבודה או לנכה כללי) מן המוסד לביטוח לאומי, ואינו מקבל גמלה לטיפול אישי או להשגחה מאוצר המדינה (המקבל גמלה כזאת יבחר בינה ובין גמלת הסיעוד שעל-פי חוק ביטוח סיעוד).
המבוטח נמצא תלוי במידה רבה בעזרתו של אדם אחר בעשיית פעולות היום-יום (להתלבש, להתרחץ, לאכול, לטפל בהפרשות, להתהלך, בבית וכיו''ב); או המבוטח נמצא זקוק להשגחה בבית למען בטיחותו ובטיחות הסובבים אותו.
את מידת תלותו של הזקן בעזרת הזולת, וכן את מידת ההשגחה שהוא זקוק לה, יקבע המוסד לביטוח לאומי על-פי בדיקה של איש מקצוע (אחות, פיזיותרפיסט) שתיעשה בבית הזקן. במקרים שההגבלה בתפקיד היא זמנית, תינתן גמלת סיעוד לתקופה זמנית.
על-פי חוק ביטוח סיעוד יינתנו לזכאי לגמלת סיעוד שירותים שיש בהם כדי לעזור לו עזרה ישירה בפעולות היום-יום ובניהול משק הבית – הכל לפי צורכי הזקן, ועל-פי החלטה של ועדה מקומית מקצועית לענייני סיעוד.
* עזרה של מטפלת-בית בפעולות היום-יום (להתלבש, להתרחץ, לאכול, לטפל בהפרשות, להתהלך בבית), ובניהול משק הבית והשגחה על הזקן.